section_heading: Etnografija
paragraph_text: Tuaregi, Plavi ljudi Sahare, tradicionalno su pustinjski nomadi i trgovci i poznati kao veoma opasni ratnici. Njihovo feudalno društveno uređenje poznaje plemstvo koje se sastoji od plemića i zemljovlasnika, te vazala i robova. Ovi posljednji su to donedavno bili pripadnici naroda Bella. Nasljeđe je matrilinearno i žena ima veliki ugled u društvu, a plemić svoj položaj može naslijediti samo po majci. Obitelj je monogamna. Ekonomija se temelji na trgovini, te uzgoju neophodnih deva i koza u saharskom području i ovaca i goveda u Sahelu. Tradicionalna nastamba je šator koji se proizvodi od devine dlake, no u novije vrijeme mnogi Tuaregi postali su sjedilačko stanovništvo. Datulja, mlijeko i proso glavna su hrana ovih ponosnih ljudi.